google/wiki40b huggingface dataset:
Championnat de France de handball (kvinner)

Championnat de France de handball er håndballigaen på øverste nivå for kvinner i Frankrike. Den ble etablert i 1952. De svenske landslagsspillerne Kristina Flognman og Therese Islas Helgesson spiller i Championnat de France de handball.
Bernhard Henry Singer

Benhard Henry «Benno» Singer (født 28. februar 1875 i Budapest, død 17. mai 1934 i Dublin) var en ungarsk født impresario med britisk statsborgerskap.
Singer fikk oppdraget med å organisere underholdningsavdelingen ved det norske grunnlovsjubileet 1914, og kom da til Kristiania. Underholdningen ved Jubileumsutstillingen på Frogner 1914 omfattet bl.a. «kongolandsbyen». Etter at utstillingen var slutt fikk han pusset opp teateret Tivoli. Han stiftet revyscenen Theatre Moderne i Tivolihaven. Første oppsetning var lystspillet «Futt» (1915), der August Schønemann og Signe Heide Steen hadde hovedrollene. Theatre Moderne ble innstilt da Benno Singer forlot Norge i 1925.
Han tok ansvar for å opprette Norges første permanente operascene, Opera Comique i 1918. Operaen holdt til i Stortingsgata 16, hvor det også senere har vært teatervirksomhet (Casino Teater 1921–1928, Oslo Kinematografer 1928–1941, Deutsches Theater 1941–1944, Det Norske Teateret 1945–1985, Christiania teater 2006-)
Jingyang (Xianyang)

Jingyang (kinesisk: 泾阳县; pinyin: Jīngyáng Xiàn) er et fylke i byprefekturet Xianyang i provinsen Shaanxi i Folkerepublikken Kina. 
I 1999 hadde det et folketall på 481 544 innbyggere.

Kulturminner

Zhengguokanalen (Zheng Guo qu yizhi, 郑国渠首遗址) og Chongwenpagoden i Jingyang (Jingyang Chongwen ta, 泾阳崇文塔) er oppførte på Folkerepublikken Kinas liste over kulturminner.
Kapteinsgården i Uskedal

Kapteinsgården i Uskedal er en fredet offisersbolig fra 1700-tallet i Uskedal i Kvinnherad kommune. Huset ble bygd av Johan Koren Dahl i 1775 som var sjef for Nordre Sunnhordlandske kompani, og den gangen gikk sjøen like opp til hagen ved huset. Han var sønnen til forvalteren av baroniet i Rosendal fram til 1746, krigskommissær Mathias Dahl. Huset fikk senere navn etter kaptein Christian Lerche Dahl som blant annet var ordfører en stund i Kvinnherad på første del av 1800-tallet. Dahlslekta hadde storgårder over hele Vestlandet, blant annet i Etne og Sogn, og var lenge en av de mektigste familiene i Kvinnherad. Familien gjorde seg òg gjeldende på det nasjonale planet; flere av dahlsfolket var prester, mens andre jobbet i viktige embeter som justisråd og kanselliråd.
Boligen var oppført i empirestil med valmede gavler og en ark over inngangspartiet. Husets store sal er kledd med fransk tapet fra rundt 1800, her står også en vedovn som er produsert av Ulefos Jernværk i 1786. Vegg i vegg med den store salen lå baronskammeret som fungerte som gjesterom for baronen i Rosendal når han besøkte stedet.
Kapteinsgården er en av de best bevarte embetsmannsgårder fra 1700-tallet på Vestlandet, og eiendommen ble fredet i 1923. Innvendig ser huset fremdeles ut likt ut som på 17- og 1800-tallet. Under kampene i Uskedalen ved krigsutbruddet i 1940 ble huset beskutt og sterkt skadd. Gården var gjestgiveri i over 50 år, men er nå i privat eie.
TMC (tv-kanal)

Historie

TMC ble etablert i 1954 og er med det den eldste private tv-kanalen i Europa. Kanalen ble offisielt åpnet av Rainier III av Monaco. En av kanalens første store produksjoner var bryllupet mellom Rainier III og Grace Kelly. Etter avtale med Frankrikes president, François Mitterrand, fikk TMC tillatelse til å kringkaste så lang vest som til Montpellier i Frankrike, noe som tredoblet kanalens potensielle publikum. På 1980-tallet ble kanalen tilgjengelig i hele Frankrike, gjennom kabelselskapet CanalSat. 24. desember 1973 startet TMC med fargesendinger.
Kanalen ble eid av TF1 Group (40 prosent), AB Groupe (40 prosent) og Monacos regjering (20 prosent). I 2010 kjøpte TF1 Group opp AB Groupes eierandel, og videre i 2016 eierandelen til den monegaskiske staten.
Frem til 1995 var TMC medlem av Den europeiske kringkastingsunion (EBU) som en del av Radio Monte-Carlo (RMC). I dag ivaretas TMC og Monacos EBU-medlemskap av Groupement de Radiodiffuseurs Monégasques (GRMC), en fellesorganisasjon mellom Monaco Media Diffusion (MMD) og Radio Monte-Carlo (RMC).
Francesca Caccini

Bakgrunn

Francesca Caccini ble født i Firenze, en av tidens viktigste kultursentra. Faren, komponisten og hoffmannen Giulio Caccini, ga datteren en solid utdannelse.

Sangerinne

Hun opptrådte første gang som sanger i Jacopo Peris opera Euridice (ble oppført med enkelte partier hentet fra farens opera med samme navn) i Firenze år 1600.
På oppfordring av dronning Maria de' Medici gjorde familien Caccini en konsertreise til Henrik IV av Frankrikes hoff i Paris. Det femstemmige familieensemblet besto av foreldrene Giulio og Margherita, og søsknene Francesca, Settima og Pompeo. Underveis opptrådte de i Modena, Milano, Torino og Lyon. Den franske kongen ble så begeistret for Franscesca Caccinis sang at han tilbød henne en stilling ved hoffet, men storhertug Ferdinando de' Medici  beordret familien tilbake til Firenze, der hun hadde en post ved hoffet fram til 1627. 
I 1607 giftet hun seg med hoffmusikeren Giovanni Battista Signorini som hun fikk datteren Margherita med, født i 1622.
Ryet hennes økte og i 1614 var hun blitt hoffets best betalte musiker. I løpet av denne tiden utviklet hun også sine ferdigheter som komponist, og en skrev en god del musikk for Medici-hoffet, og etterhvert begynte hun også å skrive i den nye musikkformen opera.

Verk

Francesca skrev seksten operaer, av disse er bare La liberazione di Ruggiero bevart. Samlingen Il primo libro delle musiche (1618) med 36 stykker for solosang og sopran/bass-duetter med generalbass-akkompagnement er også bevart.
Skeppsbron 8

Skeppsbron 8 er en kulturhistorisk verdifull tidligere bankbygning beliggende i Bootes-kvartalet på Skeppsbron i Stockholm. Bygningen er tegnet av arkitekt Erik Josephson og oppført i 1901–1902 som hovedkontor for Mälareprovinsernas Enskilda Bank. Bygningen rommer i dag kontorer, samt Angolas ambassade i Stockholm.
På denne tomten lå det fram til 1901 et lavere hus med samme utseende som den bevarte nabobygningen Wittmarckska huset. Det var et handelshus som på slutten av 1600-tallet var eid av kjøpmannen Erik Kadou og ble kalt Kadous hus.
Fasaden er utført i rød Orsa-sandstein og utformet som et nederlandsk gavlhus i barokk med en høyt oppstikkende voluttgavl. Huset er smalt og høyt og rager over nabobygningene. I portaloverstykket er Jonas Alströmers hode avbildet med et alvorlig ansiktsuttrykk og med Merkurs bevingede hatt på hodet. I huset finnes gipsavstøpninger av de portaler som fantes på tidligere bygninger. Huset ble bygget om i 1928 og fundamentene ble forsterket i 1973.
Follo Boligbyggelag

Follo Boligbyggelag ble startet 29. april 1946 som Oppegård Bolig og Byggelag (senere Oppegård og Ski Bolig og Byggelag). I 2002 ble Oppegård og Ski Boligbyggelag, Drøbak Boligbyggelag og Nesodden Boligbyggelag slått sammen til Follo Boligbyggelag. I 2007 ble Ås Boligbyggelag innlemmet i Follo Boligbyggelag, i 2008 gjorde Askim og Omegn Boligbyggelag det samme.
Laget driver virksomhet i flere Akershuskommuner. Hovedkontoret ligger i Ski, med et avdelingskontor i Askim. Et avdelingskontor på Ås ble avviklet i 2009.
Boligbyggelaget har vel 14 800 medlemmer og forvalter 14 660 boliger i 285 borettslag, sameier og andre selskap.
Follo Boligbyggelag er en del av Norske Boligbyggelags Landsforbund (NBBL).
Fallout: New Vegas

Handling

Handlingen i Fallout: New Vegas utspiller seg i Mojaveørkenen i Nevada, California og Arizona i året 2281. Over 200 år tidligere førte manglende petroleumsressurser til en rekke hendelser, kalt «Resource Wars» («ressurskrigene»), som blant annet resulterte i oppløsningen av De forente nasjoner, USAs okkupasjon av Canada og Kinas okkupasjon av Alaska. Hendelsene kulminerte 23. oktober 2077 i en kort atomkrig mellom USA og Kina, kalt «The Great War» («Den store krigen»). Til tross for at krigen var over på to timer, var skadeomfanget enormt. Store deler av jordens befolkning ble utslettet, byer ble lagt i ruiner og sentrale myndigheter kollapset.Selv om hele USA ble lagt øde, klarte enkelte å overleve - blant annet ved å søke tilflukt i omfattende og i teorien selvforsynte tilfluktshvelv.
I New Vegas tar spilleren kontroll over en karakter kjent som «the Courier», en budbringer ansatt av leveranseselskapet Mojave Express for å frakte en pakke gjennom Mojaveørkenen til byen New Vegas. Underveis i oppdraget blir budringeren fanget, skutt og forlatt for å dø av en mann som stjeler pakken. Etter å ha blitt funnet av en lokal robot, Victor, får budbringeren nødvendig legebehandling av Doc Mitchell. På dette tidspunktet gis spilleren muligheten til å konstruere sin karakter gjennom valg av blant annet personlige egenskaper, evner, kjønn, alder og utseende. Etter dette slippes spilleren fri i Mojaveørkenen for å utforske og for å hevne overfallet og finne den stjålne pakken.
Mens Mojaveørkenen utforskes vil spilleren møte på en rekke ulike personer, bander og grupper av ulik størrelse. Det viser seg etterhvert at særlig tre grupper kjemper om kontrollen over området. Dette gjelder New California Republic (NCR), Caesar's Legion og New Vegas' de facto leder, Mr. House. Spilleren kan velge å støtte hvilken som helst av disse tre gruppene, eller forsøke å selv ta kontroll over området.

Mottagelse

Fallout: New Vegas fikk generelt gode kritikker da det ble utgitt. Gamer.no ga spillet 9/10 poeng, mens både Dagbladet og VG ga spillet terningkast fem.
Savage Garden

Savage Garden er en australsk duo som består av Darren Hayes (vokal) og Daniel Jones (keyboard, gitar). Duoen hadde suksess mellom 1997 og 2000 med låtene «Truly Madly Deeply», " To The Moon And Back" og «I Knew I Loved You». Duoen er oppløst nå. Hayes holder på et eget soloprosjekt og Jones hjelper unge artister i Australia.
Johannes Molzahn

Liv og virke

Han vokste opp fra ett års alder i Weimar, der han både var fotograflærling, og elev ved den storhertuglige tegneskolen (1904–1907). Deretter dro han til Berlin og fikk grunnleggende kunstundervisning i ett år. Han flyttet til Bern, Sveits 1908 og ble der til 1914.
I 1917 hadde han god kontakt med Herwarth Walden, og fikk stille ut i Galerie «Der Sturm». Arbeidene kan beskrives som futuristisk kubisme (Cubo-futurisme) med små figurer som forholder seg til omgivelser preget av geometriske figurfragmenter plassert slik at de ligner labyrinter. Dette gikk også igjen i tresnittene. I likhet med Willi Baumeister og Oskar Schlemmer (og til forskjell fra f.eks. Edvard Munch) lot han ikke årenettet i treet inngå som del av verket.
Han ble ikke formelt medlem av Bauhaus-gruppen, selv om hans grafikk var med i den tredje Bauhaus-mappen.
Fra 1923 var han lærer ved kunsthåndverkskolen i Magdeburg, og han ble professor ved kunstakademiet i Breslau fra 1928 til han ble avsatt av nazistene i 1933. Han var i mellomtiden bidragsyter til en utstilling i Brooklyn Museum, New York som skulle vise internasjonal moderne kunst. 6 av hans malerier, (beslag fra Breslau- og Essen-museene) samt Bauhausmappen ble stilt på entartete kunst-utstillingen i München i 1937. I alt 46 verker ble registrert som beslaglagt.
Året etter flyttet Molzahn til USA, hvor han underviste ved flere kunstskoler. Han reiste hjem til Tyskland igjen i 1959, og døde i Dresden.
Stilmessig har Molzahn skapt noe som ikke uten videre kan henføres under de vanligste retningene. Bildene kan beskrives både som ekspresjonistiske og kubistiske, med et sosialt engasjement i tillegg.
Sixten

Etymologi

Sixten er dannet som en variant av Sighsten, den gammelsvenske formen av norrøne Sigstæinn. Navnet er dannet av sigr, «seier», og steinn, «stein».
Karl May

Bakgrunn

Karl May ble født inn i en fattig veverfamilie i Ernstthal, som var en del av kongeriket Sachsen. Han var det femte barnet av 14, ni av disse døde i ung alder. Ifølge hans egen selvbiografi led May av synshemming kort tid etter fødselen og han fikk tilbake synet etter behandling da han var fem år. I skoleårene fikk May undervisning i musikk og komposisjon. I 1856 begynte han på lærerutdannelse i Waldenburg, men ble utvist i 1859, fordi han hadde underslått seks stearinlys. Etter en underskriftskampanje fikk han lov til å fortsette sin utdannelse i Plauen. Hans karriere som lærer endte brått i 1861 etter kun noen få uker etter at han ble anklaget av sin egen romkamerat for å ha stjålet et lommeur. May ble fengslet i seks uker, og hans tillatelse til å undervise ble inndratt permanent.

Karriere

I de følgende årene forsøkte han å tjene til livets opphold ved å gi privatundervisning, skrive fortellinger og komponere musikk. Men dette var ikke nok til å sikre et levebrød. Som konsekvens begynte han med tyverier og svindel. May ble dømt til fire år og én måned på tvangsarbeidsanstalt, og satt inne fra 1865 til 1869. På grunn av god oppførsel i fengslet ble May utnevnt til administrator for fengslets bibliotek og han hadde muligheten til å lese mye, inkludert reiselitteratur. May planla å bli forfatter, og lagde en liste med titlene på de bøkene han planla å skrive. Mellom 1870 og 1874 satt han inne på tukthuset i Waldheim.
Mange av hans litterære verk ble senere filmet og tilpasset teater-oppsetninger. Klaus Mann påstår at Karl May var en tidlig nazist og «Adolf Hitlers litterære mentor», men han er alene om det. May har fått asteroiden 348 May oppkalt til minne om seg.
Raymonda

Raymonda (russisk: Раймонда; også transkribert Raimonda) er en ballett av Marius Petipa med musikk av Aleksandr Glazunov. Den hadde urpremiere på Mariinskijteateret i St. Petersburg i 1898.
Raymonda, som er trolovet med Jean de Brienne, feirer fødselsdag. Jean, som ventes å komme neste dag, har sendt henne noen presanger i forveien. En av disse er et brodert portrett av ham. En annen mann, saraseneren Abderman, ankommer og forsøker å gjøre Raymonda kur. Senere drømmer Raymonda at Jean trer frem av sitt portrett for å danse med henne, men når hun våkner ser hun bare Abderman som enda en gang forsøker å kurtisere. 
Festlighetene fortsetter, og Abderman byr opp Raymonda til dans. Han og hans venner forsøker da å bortføre Raymonda, men da innfinner Jean seg. Han og Abderman duellerer, og Abderman drepes. 
Etter denne dramatikk avsluttes balletten med bryllupsfeiring for Raymonda og Jean.
Xanadu (operativsystem)

Xanadu er en spansk Linux-distribusjon som er basert på Debian. Distribusjonen kjører på 32-biter og 64-biter x86.
Versjon 0.7.0.x ble lansert 10. oktober 2014.
Hualong (Haidong)

Hualong (kinesisk: 化隆回族自治县; pinyin: Huàlóng huízú Zìzhìxiàn) er et autonomt fylke for huikinesere i prefekturet Haidong i provinsen Qinghai i Folkerepublikken Kina.
Befolkningen var på 224 584 innbyggere i 1999.
HTC Amadeus

HTC Amadeus er en Windows Mobile-basert mobiltelefon (smartphone) som ble produsert av HTC. Den ble lansert høsten 2004.
Den er også solgt som bl.a. Dopod 585, O2 Xphone IIm, Qtek 8100 og T-Mobile SDA Music.
Tikk Takk

Tikk Takk er et musikkalbum med Elin Furubotn, utgitt i 1999. Dette er hennes debutalbum som soloartist.
MewithoutYou

MewithoutYou er et amerikansk rockeband fra Philadelphia. Musikken deres er generelt dominert av talt vokal sammen med trommer, bass og gitar, men fra det tredje albumet er også andre instrumenter kommet til. Bandet består av vokalist Aaron Weiss, gitarist Michael Weiss, bassist Greg Jehanian og trommeslager Rickie Mazzotta.
Chlorocala hypoxantha

Utseende

En middelsstor ( millimeter), avlang, blank gullbasse.

Levevis

Larvene utvikler seg i død ved som er angrepet av hvitråte. De voksne billene kommer gjerne til sevjeutfloder og andre steder der søte plantsafter er tilgjengelige.

Utbredelse

Arten er kjent fra Sierra Leone.
Morioka

Sport

Kommunen var i februar 1993 vertskap for VM i alpint, et mesterskap hvor Kjetil André Aamodt tok medaljer i tre av fire øvelser og med to gull og en sølv så ble han mesterskapets skikonge der. Litt nord i byen ligger Iwate Prefektur Public Skate Rink som har vært arena for Japans nasjonale mesterskap i hurtigløp på skøyter i sprint i 2011 og allround i 2008. Det ble arrangert junior-mesterskap for både sprint og allround samme plass i 2004.
Sachsenspiegel

Sachsenspiegel (nedersaksisk: Sassenspegel, middelnedertysk: Sassen Speyghel) er den viktigste og sammen med Mühlhäuser Reichsrechtsbuch, den eldste lovsamling fra tysk middelalder. Samtidig er Sachsenspiegel den første prosaverk i middelnedertysk. Verket ble skrevet av dommeren Eike von Repgow ca. 1230. Det er en av de viktigste kilder til eldre tysk rett.
U.S. Route 89

U.S Route 89 er en amerikansk Highway som har en nord-sørlig og er oppdelt i to seksjoner. Den sørlige sekdjonen er 1365 km lang og går mellom Flagstaff i Arizona til den sondre innfarten i Yellowstone nasjonalpark i Wyoming. Den nordre delen er 650 km lang og strekker seg mellom den nodlige innfarten til Yellowstone nasjonalpark og går opp til Montanas grense til Canada.
Leucin

Leucin (også Leu eller L) er en α-aminosyre, og den mest alminnelig forekommende aminosyre i proteiner. Den finnes i en L- og en D-form, hvorav det kun er L-formen som finnes naturlig. Leucin er en essensiell aminosyre. Leucin er nødvendig for optimal vekst i barndommen. Den er dessuten viktig i oppbygningen av muskulaturen.
Fullkorn, melk og melkeprodukter er gode kilder til leucin. Derover finnes denne aminosyre også i store mengder i egg, svinekjøtt, oksekjøtt, kylling, soyabønner og grønnsaker.
Henry Howard Molyneux Herbert

Liv og virke

Herbert ble jarl av Carnarvon da hans far Henry John George Herbert døde i 1849. Etter at han tok sin akademiske grad ved fakultetet Christ Church på University of Oxford, begynte han å spille en fremtredende rolle i overhuset. Han var understatssekretær for koloniene i 1858 og statssekretær for koloniene i 1866. Han introduserte det britiske nordamerikanske vedtaket som gav Canada selvstyre i 1867. Senere samme år trakk han seg over Benjamin Disraelis reformlov sammen med Robert Arthur Talbot Gascoyne-Cecil og Jonathan Peel.
Han var tilbake som kolonisekretær i 1874 og satte i gang med å innføre selvstyre for Kappkolonien på samme måte som han hadde gjort for Canada. Han tok for seg konseptet imperialisme i Afrika ved mange anledninger mens han hadde embetet. Han trakk seg i 1878 i opposisjon til Disraelis politikk i det østlige spørsmål, men da hans parti returnerte til makten i 1885, ble han Irlands stattholder. Hans korte periode i posten, kjent for en konflikt i et samvittighetsspørsmål mellom ham og Charles Stewart Parnell som hadde med hans forhandlinger med sistnevnte ovenfor hjemmestyre, ble avsluttet av enda en for tidlig oppsigelse. Han returnerte aldri til embetet.

Familie

Lord Carnarvon giftet seg først med Lady Evelyn Stanhope, datter av George Stanhope, 6. jarl av Chesterfield, i 1861. De fikk en sønn, George Edward Herbert, berømt i forbindelse med utgravningene av Tutankhamun, og tre døtre (hans eldste datter, lady Winifred, giftet seg med lord Burghclere som sin andre ektemann og ble mor til Evelyn, den første hustruen til romanforfatteren Evelyn Waugh). Etter lady Evelyns død i 1875 giftet Herbert seg for andre gang med sin kusine Elizabeth Catherine Howard, datter av Henry Howard, i 1878. De fikk to sønner hvorav den eldste var diplomaten Aubrey Herbert. Sønnen Aubrey ble far til Laura Herbert som ble den andre hustruen til Evelyn Waugh.
Lord Carnarvon døde ved Portman Square i London i juni 1890, 59 år gammel. Hans andre hustru overlevde ham med nær førti år og døde i februar 1929, 72 år gammel.
Intelligent Kjærlighet

Intelligent Kjærlighet er bandet Sørgekåpe sitt tredje album, som ble gitt ut 15. mai 2015. Dette albumet ble produsert av Alex Møklebust (vokalist i Seigmen), og spilt inn i studio «13 Studio» i Tønsberg. Musikken spenner fra tyngre innslag som 1800 og Sex til mer melankolske og dystre som Tindebestiger og Skitten. Sanger som Gudsforlatt og Jæveltakter inneholder elementer fra blues. Samme dag som albumet ble sluppet holdt bandet en releasekonsert i Askim Kulturhus. I november samme år signerte bandet kontrakt med plateselskapet VME (Voices Music & Entertainment).
Hallvard Gunnarssøn

Hallvard Gunnarssøn eller i latinisert form: Halvardius Gunnarius (født ca. 1550, død 1608 i Oslo) var lektor og magister i teologi. Han var en av de frodigste og mest allsidige blant Oslohumanistene.
Hallvard Gunnarssøn var elev ved katedralskolen i Oslo, og ble student ved universitetet i Rostock. Han ble innskrevet i desember 1566 som «Halvardus Gunnari Noruegianus», og tok magistergraden i 1572.» I 1577 ble Hallvard Gunnarssøn lektor i teologi i Oslo. Her nøt han stor anseelse for sine kunnskaper og sin dyktighet som formidler. Hallvard Gunnarssøn var en nær venn av den kjente Oslobispen Jens Nilssøn.

Tidlig  norsk bokproduksjon i Rostock

I perioden 1596 til 1606 lyktes det Hallvard Gunnarssøn å få publisert en rekke bøker og skrifter hos boktrykkerne i Rostock. Her fikk han utgitt Isagoge, en versifisert utgave av Bibelen, og en Norgeshistorie, Chronicon regum Norvegiæ (1606), som var gjendiktet på latinske vers. Strofene bygger på lagmann Mattis Størssøns sagaoversettelser. Norgeshistorien ble utgitt posthumt av skåningen Jens Mortensson i 1594. Forfatterskapet har i enkelte sammenhenger feilaktig blitt tilskrevet utgiveren.
Archrostichis regnes som Hallvard Gunnarssøns mest betydningsfulle verk. Verket er skrevet som et latinsk hyrdedikt på heksametre, og omhandler hyllingen av Christian IV.

«Prestepina»

Hallvard Gunnarsøns mest berømte bok er likevel Aandelige Spørgsmaalsbog, som egentlig var basert på en tilsvarende tysk bok av Michael Saxe. Gjennom noen latinske innledningsstrofer til verket beklager Hallvard Gunnarssøn seg over at den sedvanlige praten i godt lag om gamle dager nærmest hadde forstummet, og at de tidligere så høytidelige gjestebudene var i ferd med å utarte til de reneste fylleorgier. Boka var derfor lagt opp som en bibelsk gjettelek nettopp til bruk i selskapslivet. Tanken var at den kristelige spørreboka skulle tjene til å heve det åndelige nivået ved ulike festlige sammenkomster. Om Hallvard Gunnarssøns bok bør karakteriseres som populær eller beryktet kommer an på hvem en spør, men det oppsto i hvert fall et folkelig oppnavn; «Prestepina», eller bare «P. Pine», som målbar de mer kritiske røsters syn på boka.
Ved innføringen av tvungen konfirmasjon i 1736 ble Erik Pontoppidans Sandhed til Gudfrygtighed udi en eenfoldig og efter Muelighed kort, dog tilstrekkelig Forklaring (1737), nærmest obligatorisk som lærebok under forberedelsene og ved overhøringen. Den var skapt etter mal av Aandelige Spørgsmaalsbog, men Pontoppidans bok var større da den inneholdt hele 759 spørsmål og svar.
«Prestepina» hadde til da kommet i en mengde nye opplag og utgaver: 1605, 1616, 1643 og 1737. Likevel var det mange prester som fortrakk Hallvard Gunnarssøns bok fremfor Pontoppidans tallrike spørsmål. Dermed kom det nye opplag av «Prestepina» både i 1744 og 1752.